# Pinochio par anpezan/Capitolo 22

../Capitolo 23 IncludiIntestazione 15 settembre 2014 75% Da definire
Pinochio par anpezan Carlo Collodi 1883 CC BY-SA 3.0 GFDL Indice:Pinochio.djvu //it.wikisource.org/w/index.php?title=Pinochio_par_anpezan/Capitolo_22&oldid=- 20140915150117 //it.wikisource.org/w/index.php?title=Pinochio_par_anpezan/Capitolo_22&oldid=- 20140915150117
Capitolo 22
Pinochio el ciata i ladre, e par el premià el bacan el lo lascia ‘sì
L ea pi de do ores che el dromia beato, canche ves mesanote l à descedà el sussuro de calchedun che parlaa sote osc: i parea de sentì zizidà daante ciasa à betù ra ponta del nas fora dal cabioto e l à vedù cuatro bestia scures che someaa jate. Ma no n ea jate, l ea martoriei, besties che es magna carne e es é goroses soralduto de voe e de pulote. El pi svijà de chi martoriei l é ‘sù dal cabioto e l à dito sote osc: - Bona sera, Melanpo. - Ió no n ei gnon Melanpo – l à respondù el buratin. - E alora ci sosto? - Son Pinochio. - E ce festo ca inze? - Fejo el cian da guardia. - E Melanpo agnó elo? Agnó elo el cian che stajea inze sto cabioto? - L é morto ancuoi bonora. - Morto? Oh por bestia! L ea tanto un bon! … Ma, a te vardà inze par el mus, te somees anche tu un cian pien de creanza. - Scusame, ma ió no son un cian!… - E ci sosto? - Son un buratin. - E festo el cian da guardia? - Par desgrazia: l é el mè castigo!… - Ben, alora te digo cemodo che see d acordo con Melanpo bonanima, e te saras contento anche tu. - D acordo de ce? - Nosoutre vienon na ota in setemana, conpain de ignante, a sciascignà sto purinei, e se porton via oto pites. De sta pites, sete se res magnon, e una te ra dajon a ti, s intende, se te fejaras finta de dromì e no te vienarà in mente de te bete a baià e descedà el tò paron. - E Melanpo fejeelo propio coscì? - l à damandà Pinochio. - El fejea propio coscì, e son senpre ‘sude d acordo. Tu vatin a dromì zenza festide, e stà seguro che ignante de sin ‘sì, te lascion inze l cabioto na pita beleche pelada par doman da disnà. Sone intendude? - Anche massa! … - l à respondù Pinochio e l à sgorlà ra testa, come par dì: - ca de poco in parlaron ben danoo!
Canche i martoriei i s à sentù segure del fato sò, i é ‘sude alolo dal purinei, che l ea deboto tacà al cabioto del cian, i à sbardenà coi dentes e co ra onjes ra portela de len e i s à calumà inze, un drio l outro.
I no n ea gnanche ruade inze dute, che i à sentù ra portela che se saraa con un colpo seco.
El r aea sarada Pinochio: par ra sarà meo e ra pontelà, l à poià un gran coolo su par sora, e dapò l à scomenzà a baià; e l baiaa polito, propio conpain de un cian da guardia, bu-bu-bu-bu.
A sentì baià, el bacan l é soutà ‘sò de lieto, l à tolesc su el s-ciopo e l é ‘sù sun funestra a craià: - Ce suzedelo? - L é i ladre – l à dito Pinochio. - Agnó ei? - Inze inze l purinei. - Vieno ‘sò alolo. E l bacan l é ruà sò pi sbelto de un lioro: l é ‘sù de corèn inze inze l purinei e dapò de aé brincà e sarà inze inze un saco dute i martoriei, l i à dito beato:
- Co l é dinultima sé tomade inze ra mè mas! Podarae ve castigà, ma no son coscì faich! Inveze, me contentarei de ve portà dal osto ca daejin, che l ve pele e l ve feje coe pian pian come liore ben saoride. L é un onor che no ve merità, ma i ome de bon cuore come me i passa sora sta robetes!… E pò l é ‘sù da Pinochio, l à scomenzà a l sliscià e l i à damandà: - Cemodo asto fato a t inacorse de ra tria morinela che i aea paricià chi ladroi? Melanpo, el mè brao Melanpo, el no s aea mai intaià de nuia!… El buratin l arae podù i contà duto chel che l saea: l arae podù i contà cemodo che l cian e i martoriei i s aea betù d acordo par l inbroià: ma l s à recordà che l cian l ea morto e l à pensà: - Ce ‘soelo cusà i morte?… I é morte, e ra meo roba che se pó fei l é chera de i lascià in pasc!… - Co l é ruà ca i martoriei, dromiesto o seesto descedà? – l à seguità a i damandà l bacan. - Dromie – l i à respondù Pinochio, - ma i martoriei i m à descedà co ra sò ciacoles, e un l é vienù ca dal cabioto e l m à dito: “Se te m inprometes de no baià e no descedà el tò paron, te regalon na pita ormai pelada!… Capio? I é stade coscì sfazade da me dì sto tanto! Parceche aé da saé che son solo un buratin: arei duta ra peches de sto mondo, ma me mancia chera de tienì terzo e dià ra fegura strazades! - Brao pizo – l i à dito l bacan, e l i à batù sun una spala. – Chel che te disc el te fesc onor, e par te mostrà ce contento che son de te, te lascio ‘sì alolo a ciasa. E l à destacà ra colagna che l i aea betù.